Myös lohi- ja taimenkantoja on elvytettävä - Erittäin uhanalaiselle jokihelmisimpukalle eli raakulle laaditaan suojelustrategia - Vapaa-ajan Kalastaja
Myös lohi- ja taimenkantoja on elvytettävä – Erittäin uhanalaiselle jokihelmisimpukalle eli raakulle laaditaan suojelustrategia
Ismo Malin maaliskuu 29, 2019
Raakku tarvitsee lisääntymiseen väli-isännäksi taimenen tai lohen. Kuvitus: Seppo Leinonen
Raakku esiintyy Suomessa nykyisin enää runsaassa sadassa joessa. Monissa joissa raakut ovat lisäksi häviämisen partaalla. Lajille sopivat elinympäristöt ovat vähentyneet jokirakentamisen ja purojen perkaamisen sekä veden laadun heikentymisen myötä. Elinvoimainen raakkukanta ilmentää joen hyvää tilaa.
Voi elää yli 200-vuotiaaksi
Raakku elää vain virtavesissä ja lisääntymiseen väli-isännäksi taimenen tai lohen. Valtaosa Suomen tunnetuista raakkuesiintymistä sijaitsee nykyisin pohjoisessa Luton, Kemijoen ja Iijoen vesistössä.
Etelä-Suomessa laji esiintyy enää muutamassa joessa, ja sen luontainen lisääntyminen on todennäköisesti loppunut useimmissa eteläisissä raakkujoissa.
Raakkuyksilöt voivat kuitenkin sinnitellä heikentyneissä elinympäristöissä pitkään, sillä raakku on Suomen luonnon pitkäikäisin eläinlaji: se voi elää yli 200-vuotiaaksi.
Erittäin ja äärimmäisen uhanalainen
Raakun historiallisia uhkia ovat helmenkalastus ja jokien uittoperkaukset, nykyisin mm. vesivoiman tuotanto ja maa- ja metsätalous, jotka vaikuttavat sekä isäntäkaloihin että heikentävät veden laatua ja raakun elinympäristöä.
Myös tiedonpuute aiheuttaa uhkia raakulle eri maankäyttöhankkeissa.
Työryhmän tehtävänä on määritellä toimenpiteet, joiden avulla raakun nykyiset populaatiot Suomessa olisivat säilytettävissä ja heikentyneiden populaatioiden elinkelpoisuutta voitaisiin parantaa. Pitkällä tähtäimellä tavoitteena on lajin suotuisan suojelun tason saavuttaminen.
Lohi- ja taimenkantojakin elvytettävä
Työhön sisältyy jokikohtaista tarkastelua lajin säilymistä uhkaavista tekijöistä ja mahdollisista ratkaisuista. Työryhmässä on edustettuina viranomaisia, tutkijoita, etujärjestöjä ja asiantuntijoita.
Työryhmä kuulee työn edetessä eri sektoreiden asiantuntijoita sekä sidosryhmiä. Strategian ja toimenpideohjelman on määrä valmistua tämän vuoden loppuun mennessä.
NA-FO-kotelo suojaa älylaitetta kovassa kelissä
Ismo Malin/ huhtikuu 3, 2019